MNENJE KOMISIJE v skladu s členom 294(7)(c) Pogodbe o delovanju Evropske unije o spremembah, ki jih je predlagal Evropski parlament k stališču Sveta glede predloga DIREKTIVE EVROPSKEGA PARLAMENTA IN SVETA o spremembi Direktive 2001/18/ES glede možnosti držav članic, da omejijo ali prepovejo gojenje GSO na svojem ozemlju /* COM/2015/083 final - 2010/0208 (COD) */





2010/0208 (COD) MNENJE KOMISIJE v skladu s členom 294(7)(c) Pogodbe o delovanju Evropske unije o spremembah, ki jih je predlagal Evropski parlament k stališču Sveta glede predloga DIREKTIVE EVROPSKEGA PARLAMENTA IN SVETA o spremembi Direktive 2001/18/ES glede možnosti držav članic, da omejijo ali prepovejo gojenje GSO na svojem ozemlju 1. Uvod Pogodba o delovanju Evropske unije (PDEU) v členu 294(7)(c) določa, da Komisija poda mnenje o spremembah, ki jih je predlagal Evropski parlament v drugi obravnavi. Komisija v nadaljevanju predstavlja mnenje o spremembah, ki jih je predlagal Parlament. 2. Ozadje Datum predložitve predloga Evropskemu parlamentu in Svetu: || 14. julij 2010 Datum mnenja Evropskega ekonomsko-socialnega odbora: || 9. december 2010 Datum mnenja Evropskega parlamenta, prva obravnava: || 5. julij 2011 Datum predložitve spremenjenega predloga: || [*] Datum sprejetja stališča Sveta, prva obravnava**: || 23. julij 2014 Datum mnenja Evropskega parlamenta, druga obravnava: || 13. januar 2015 * Komisija ni pripravila spremenjenega predloga, ampak je svoje mnenje glede sprememb, ki jih je predlagal Parlament, izrazila v „Sporočilu Komisije o ukrepih, sprejetih na podlagi mnenj in resolucij, ki jih je Parlament sprejel med delnim zasedanjem julija 2011“ (dokument SP(2011) 8072), poslanem Evropskemu parlamentu 8. septembra 2011. ** Komisija je svoje mnenje glede sprememb, ki jih je predlagal Svet, izrazila v „Sporočilu Komisije v zvezi s stališčem Sveta v prvi obravnavi z namenom sprejetja Direktive Evropskega parlamenta in Sveta o spremembi Direktive 2001/18/ES glede možnosti držav članic, da omejijo ali prepovejo gojenje GSO na svojem ozemlju“ (dokument COM(2014) 570 final), poslanem Evropskemu parlamentu 10. septembra 2014. 3. Namen predloga Evropska unija (EU) je sprejela celovit pravni okvir za odobritev proizvodov, sestavljenih ali pridobljenih iz gensko spremenjenih organizmov (GSO). Postopek odobritve zajema uporabo GSO za živila in krmo, industrijsko predelavo in gojenje ter uporabo proizvodov, pridobljenih iz GSO, za živila in krmo. Cilja sistema odobritev EU sta preprečevanje škodljivih vplivov GSO na zdravje ljudi in živali ter na okolje ter vzpostavitev notranjega trga za navedene proizvode. Odobritev GSO pred trženjem urejata dva zakonodajna akta, in sicer Direktiva 2001/18/ES o sproščanju GSO v okolje[1] in Uredba (ES) št. 1829/2003 o gensko spremenjenih živilih in krmi[2]. Obe določata znanstveno utemeljene standarde za oceno morebitnih tveganj za zdravje ljudi in živali ter za okolje in zahteve glede označevanja. Poleg tega Uredba (ES) št. 1830/2003[3] določa pravila o sledljivosti in označevanju GSO ter sledljivosti živil in krme, proizvedenih iz GSO. Svet je marca 2009 zavrnil predloge Komisije, v katerih je od Avstrije in Madžarske zahtevala, naj razveljavita nacionalne zaščitne ukrepe, saj po mnenju Evropske agencije za varnost hrane (EFSA) niso bili ustrezno znanstveno utemeljeni, kot je zahtevano z zakonodajo EU. Nato je skupina 13 držav članic[4] Komisijo pozvala, naj pripravi predloge za zagotovitev proste presoje držav članic glede gojenja GSO[5]. Komisija je julija 2010 sprejela ta zakonodajni predlog, da bi sistem EU za odobritev GSO, ki temelji na znanosti, povezala s prosto presojo držav članic, ali želijo na svojem ozemlju gojiti gensko spremenjene kmetijske rastline ali ne. Predlog zagotavlja pravno podlago v pravnem okviru EU za GSO, v skladu s katero lahko države članice na svojem celotnem ozemlju ali njegovem delu omejijo ali prepovejo gojenje GSO, odobrenih na ravni EU. Te prepovedi ali omejitve temeljijo na drugih razlogih, kot so tisti, zajeti v oceni tveganja za okolje in zdravje na podlagi sistema odobritev EU. 4. Mnenje Komisije o spremembah, ki jih je predlagal Evropski parlament v drugi obravnavi Evropski parlament je v drugi obravnavi izglasoval prečiščeno besedilo, ki vsebuje številne spremembe besedila stališča Sveta v prvi obravnavi. Besedilo je rezultat pogajanj med Evropskim parlamentom, Svetom in Komisijo. Komisija sprejme vse spremembe, ki jih je izglasoval Evropski parlament. [1] UL L 106, 17.4.2001, str. 1. [2] UL L 268, 18.10.2003, str. 1. [3] UL L 268, 18.10.2003, str. 24. [4] Avstrija, Bolgarija, Ciper, Grčija, Irska, Latvija, Litva, Luksemburg, Madžarska, Malta, Nizozemska, Poljska in Slovenija. [5] Razprave so potekale na zasedanjih Sveta 2. marca, 23. marca in 25. junija 2009.